นายแบงก์ยินดี"ประสาร"นั่งผู้ว่าแบงก์ชาติ
แบงก์พาณิชย์เผยดีใจ ครม.ตั้ง"ประสาร"นั่งผู้ว่าแบงก์ชาติ เนื่องจากเป็นบุคคลที่เข้าใจการทำงานของธนาคารพาณิชย์
7 ก.ค. 2553

แบงก์พาณิชย์เผยดีใจ ครม.ตั้ง"ประสาร"นั่งผู้ว่าแบงก์ชาติ เนื่องจากเป็นบุคคลที่เข้าใจการทำงานของธนาคารพาณิชย์
นายวรภัค ธันยาวงษ์ รองผู้จัดการใหญ่ ธนาคารไทยพาณิชย์ กล่าวว่า ดีใจที่นายประสาร ไตรรัตน์วรกุล กรรมการผู้จัดการ ธนาคารกสิกรไทย ได้รับเลือกเป็นผู้ว่าการธนาคารแห่งประเทศไทย(ธปท.) คนใหม่ เพราะนายประสารเป็นบุคคลที่เข้าใจการทำงานของธนาคารพาณิชย์ 
อย่างไรก็ดีการจะมองว่าเป็นเรื่องการเมืองหรือไม่นั้น จากที่เคยประสานงานร่วมกับนายประสารตั้งแต่นายประสารทำงานที่คณะกรรมการกำกับหลักทรัพย์และตลาดหลักทรัพย์(กลต.) เห็นว่านายประสารเป็นบุคคลที่มีความเป็นมืออาชีพ และมีความเป็นตัวของตัวเองสูง เรื่องนี้ไม่น่าเป็นประเด็น
“คุณประสารเข้ามาถือว่าเป็นบวก เพราะเข้าใจเรื่องธนาคารพาณิชย์ ทำให้รู้ว่าต้องบริหารจัดการธนาคารพาณิชย์อย่างไร อย่างเรื่องดอกเบี้ยตอนนี้ ผู้ว่าการแบงก์ชาติคนใหม่ก็ต้องดูว่าทิศทางจะเอาอย่างไร เพราะมีการพูดคุยเรื่องดอกเบี้ยหลายครั้ง ต้องจับตามองนโยบาย” นายวรภัค กล่าว